2020. gada 2. septembrī Noteikumi Nr. 559

Rīgā (prot. Nr. 51 28. §)

**Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai**

Izdoti saskaņā ar

Elektroenerģijas tirgus likuma

22. panta pirmo daļu

1. Noteikumi nosaka prasības, kas jāizpilda, lai saņemtu atļauju elektroenerģijas ražošanas jaudu palielināšanai vai jaunu ražošanas iekārtu ieviešanai (turpmāk – atļauja), kā arī atļaujas izsniegšanas, anulēšanas un derīguma termiņa pagarināšanas kārtību, ja elektroenerģijas pārvades vai sadales sistēmai paredzēts pievienot elektroenerģijas ražošanas iekārtu ar jaudu virs 11,1 kilovata. Noteikumus nepiemēro, ja tiek veikta jau ieviestu elektroenerģijas ražošanas iekārtu nomaiņa, nepalielinot kopējo atļauto elektroenerģijas ražošanas jaudu elektrostacijā.

2. Iesniedzējs aizpilda iesniegumu atļaujas saņemšanai elektroenerģijas ražošanas jaudu palielināšanai vai jaunu ražošanas iekārtu ieviešanai (turpmāk – iesniegums atļaujas saņemšanai) (1. pielikums) un iesniedz to Ekonomikas ministrijā (turpmāk – ministrija) pēc drošības naudas samaksāšanas atbilstoši šo noteikumu 2. pielikumā minētajam maksājuma apmēram. Minētajam iesniegumam pievieno:

2.1. plānotās elektrostacijas izvietojuma plānu nekustamajā īpašumā mērogā 1:500, ja paredzētā elektroenerģijas ražošanas iekārtu kopējā jauda ir viens megavats vai vairāk;

2.2. uzstādāmās elektroenerģijas ražošanas iekārtas tehnisko aprakstu atbilstoši šo noteikumu [3. pielikumam](https://likumi.lv/ta/id/196123#piel2), ja paredzētā elektroenerģijas ražošanas iekārtu kopējā jauda ir viens megavats vai vairāk;

2.3. valdījuma tiesības apliecinoša dokumenta kopiju par nekustamo īpašumu, kurā plānots ieviest jaunu elektroenerģijas ražošanas iekārtu vai palielināt esošo elektroenerģijas ražošanas jaudu, ja attiecīgais nekustamais īpašums nav iesniedzēja īpašumā vai viņa valdījuma tiesības nav ierakstītas zemesgrāmatā. Ja plānots ieviest jaunu elektroenerģijas ražošanas iekārtu vai palielināt esošo elektroenerģijas ražošanas jaudu Latvijas Republikas teritoriālajā jūrā vai Latvijas Republikas ekskluzīvajā ekonomiskajā zonā, iesniegumā norāda tā tiesību akta nosaukumu, numuru un datumu, ar kuru elektroenerģijas ražotājam ir piešķirtas tiesības attiecīgajam mērķim izmantot Latvijas Republikas teritoriālo jūru vai Latvijas Republikas ekskluzīvo ekonomisko zonu saskaņā ar Jūras vides aizsardzības un pārvaldības likuma 19. pantu;

2.4. tehniskos noteikumus, ja to saņemšana elektroenerģijas ražošanas jaudu palielināšanai vai jaunu ražošanas iekārtu ieviešanai nepieciešama saskaņā ar normatīvajiem aktiem par ietekmes uz vidi novērtējumu;

2.5. akcepta lēmumu pēc ietekmes uz vidi novērtējuma veikšanas, ja tā elektroenerģijas ražošanas jaudu palielināšanai vai jaunu ražošanas iekārtu ieviešanai nepieciešama saskaņā ar normatīvajiem aktiem par ietekmes uz vidi novērtējumu.

3. Ministrija izskata iesniegtos dokumentus, pārbauda tajos norādītās informācijas patiesumu, pieņem lēmumu par atļaujas izsniegšanu un informē par to sistēmas operatoru, kura sistēmai elektrostaciju plānots pieslēgt.

4. Ja iesniegtajos dokumentos norādītā informācija ir nepietiekama, nepareiza vai neprecīza, ministrija informē iesniedzēju par konstatētajām nepilnībām un nosaka termiņu trūkumu novēršanai.

5. Ja iesniedzējs ministrijas noteiktajā termiņā nesniedz visu nepieciešamo informāciju vai dokumentus, ministrija lemj par atteikumu izsniegt atļauju.

6. Ja šo noteikumu 3. punktā minētajā lēmumā noteiktā elektroenerģijas ražošanas iekārtu kopējā jauda ir viens megavats vai vairāk, iesniedzējs sešu mēnešu laikā pēc minētā lēmuma spēkā stāšanās dienas uzsāk lēmumā norādītās elektroenerģijas ražošanas iekārtas ieviešanu vai esošās elektroenerģijas ražošanas jaudas palielināšanu un par to rakstveidā informē ministriju, iesniedzot apliecinājumu (4. pielikums). Ministrija pārbauda iesniegtajos dokumentos norādītās informācijas patiesumu, kā arī ir tiesīga pārbaudīt, vai attiecīgās elektroenerģijas ražošanas iekārtas ieviešana vai elektroenerģijas ražošanas jaudas palielināšana ir uzsākta.

7. Ja iesniedzējs neizpilda šo noteikumu 6. punktā minēto pienākumu vai ministrija pārbaudē konstatē, ka elektroenerģijas ražošanas iekārtas ieviešana vai elektroenerģijas ražošanas jaudas palielināšana nav uzsākta vai neatbilst atļaujas nosacījumiem, ministrija 30 dienu laikā pēc šo noteikumu 6. punktā minētā termiņa pieņem lēmumu par atļaujas anulēšanu un informē par to sistēmas operatoru, kura sistēmai elektrostaciju tika plānots pieslēgt.

8. Atļaujas saņēmējs 30 dienu laikā pēc lēmumā atļautās darbības īstenošanas par to rakstveidā informē ministriju, iesniedzot apliecinājumu par jaunas elektroenerģijas ražošanas iekārtas pieslēgšanu elektroenerģijas sistēmai vai elektroenerģijas ražošanas jaudas palielināšanu ([5. pielikums](https://likumi.lv/ta/id/196123#piel4)) un sistēmas operatora izsniegtās atļaujas kopiju par elektrostacijas pieslēgšanu sistēmai vai elektroenerģijas ražošanas jaudas palielināšanu.

9. Ja elektroenerģijas ražošanas jaudas ieviestas vai palielinātas mazākā jaudas apjomā, nekā norādīts ministrijas izsniegtajā atļaujā, elektroenerģijas ražošanas jaudas turpmākai palielināšanai jāsaņem jauna ministrijas atļauja.

10. Vienlaikus ar šo noteikumu 8. punktā minēto apliecinājumu iesniedzējs iesniedz ministrijā iesniegumu par drošības naudas atmaksu. Iesniegumā norāda personas kontu kredītiestādē, uz kuru veicama drošības naudas atmaksa. Drošības naudu ministrija atmaksā mēneša laikā no iesnieguma saņemšanas dienas.

11. Ja iesniedzējs attiecīgajos termiņos nav izpildījis šo noteikumu 6. un 8. punktā minētos pienākumus, drošības naudu neatmaksā un ieskaita valsts budžetā, izņemot gadījumu, ja šo noteikumu 6. un 8. punktā minētos pienākumus nav bijis iespējams izpildīt no valsts vai pašvaldību iestādes atkarīgu iemeslu dēļ. Šādā gadījumā iesniedzējs mēneša laikā pēc tā termiņa beigām, līdz kuram bija jāizpilda šo noteikumu 6. un 8. punktā minētie pienākumi, iesniedz ministrijā iesniegumu par drošības naudas atmaksu. Iesniegumam pievieno dokumentus, kas apliecina, ka šo noteikumu 6. vai 8. punktā minētie pienākumi nav izpildīti no valsts vai pašvaldību iestādes atkarīgu iemeslu dēļ, un norāda personas kontu kredītiestādē, uz kuru veicama drošības naudas atmaksa. Ministrija pieņem lēmumu par drošības naudas atmaksāšanu vai ieskaitīšanu valsts budžetā. Ja ministrija pieņem lēmumu par drošības naudas atmaksāšanu, drošības naudu ministrija atmaksā mēneša laikā no lēmuma pieņemšanas dienas.

12. Atļaujas derīguma termiņš ir:

12.1. trīs gadi, ja ministrija ir izsniegusi atļauju ieviest jaunu elektroenerģijas ražošanas iekārtu, kuras jauda ir mazāka par vienu megavatu, vai esošās elektroenerģijas ražošanas iekārtas jauda tiek palielināta mazāk nekā par vienu megavatu;

12.2. pieci gadi, ja ministrija ir izdevusi atļauju ieviest jaunu elektroenerģijas ražošanas iekārtu, kuras jauda ir viens megavats vai vairāk, vai esošās elektroenerģijas ražošanas iekārtas jauda tiek palielināta par vienu megavatu vai vairāk.

13. Pirms atļaujas derīguma termiņa beigām iesniedzējs ir tiesīgs lūgt pagarināt atļaujas derīguma termiņu, ja tas sniedz informāciju par elektroenerģijas ražošanas jaudu palielināšanas vai jaunas ražošanas iekārtas ieviešanas projekta īstenošanas gaitu, pamatojot, kāpēc atļaujā minētā projekta īstenošana nav iespējama noteiktajā termiņā. Ministrija ir tiesīga pagarināt atļaujas derīguma termiņu ne vairāk kā par diviem gadiem. Par pieņemto lēmumu ministrija informē sistēmas operatoru, kura sistēmai elektrostaciju plānots pieslēgt.

14. Atzīt par spēku zaudējušiem Ministru kabineta 2009. gada 11. augusta noteikumus Nr. 883 "Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai" (Latvijas Vēstnesis, 2009, 129. nr.).

15. Iesniegumus atļaujas saņemšanai, kas iesniegti līdz šo noteikumu spēkā stāšanās dienai, izskata Ministru kabineta 2009. gada 11. augusta noteikumos Nr. 883 "Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai" noteiktajā kārtībā.

16. Ja lēmums par atļaujas izsniegšanu ir pieņemts saskaņā ar Ministru kabineta 2009. gada 11. augusta noteikumos Nr. 883 "Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai" noteikto kārtību, iesniedzējs uzsāk lēmumā norādītās elektroenerģijas ražošanas iekārtas ieviešanu vai esošās elektroenerģijas ražošanas iekārtas jaudas palielināšanu un par to rakstveidā informē ministriju, iesniedzot šo noteikumu 6. punktā minēto apliecinājumu, 24 mēnešu laikā no Ministru kabineta 2009. gada 11. augusta noteikumu Nr. 883 "Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai" 3. punktā minētā lēmuma spēkā stāšanās dienas.

Ministru prezidents A. K. Kariņš

Ekonomikas ministrs J. Vitenbergs